Miškov, Juraj, minister hospodárstva SR (2011-03-23):
Ďakujem veľmi pekne. Vážený pán predsedajúci, vážené panie poslankyne, vážení páni poslanci, návrh zákona o štítkovaní energeticky významných výrobkov a o zmene a doplnení niektorých zákonov predkladám do prvého čítania s cieľom upraviť formu a spôsob informovania spotrebiteľov a konečných užívateľov výrobkov majúcich významný vplyv na spotrebu energií. Ide o komplementárnu úpravu k zákonu č. 529/2010 Z. z. o environmentálnom zákone, navrhovanie a používanie výrobkov, tzv. zákon o ekodizajne, ktorý Národná rada Slovenskej republiky schválila dňa 14. decembra 2010. Zákon o ekodizajne ukladá hlavne povinnosť začleniť do navrhovania výrobkov environmentálne aspekty. Komplementárne k tejto úprave návrh zákona o štítkovaní energeticky významných výrobkov ukladá povinnosť informovať o tejto skutočnosti konečných užívateľov, a to transparentným a zrozumiteľným spôsobom. Návrh zákona predstavuje úplnú transpozíciu smernice 2010/30 Európskej únie, ktorá je prepracovaným znením rámcovej smernice Rady 92/75 Európskeho hospodárskeho spoločenstva z 22. septembra 1992 o udávaní, spotrebe energie a iných zdrojov domácimi spotrebičmi na štítkoch a štandardných informáciách o výrobkoch, pričom rozširuje rozsah pôsobnosti v súčasnosti obmedzený na domáce spotrebiče. Nový legislatívny rámec umožňuje formou prijatia delegovaných právne záväzných aktov Európskej únie rozšíriť označovanie všetkých energeticky významných výrobkov v domácnostiach, ako aj v obchodnom a priemyselnom sektore a niektorých výrobkov, ktoré síce nevyužívajú energiu ako napr. okná, ale môžu významne prispieť k úspore energie, ak sa používajú alebo inštalujú v súlade s postupom navrhnutým výrobcom. Transpozíciou tejto smernice sa sleduje celkový cieľ zabezpečiť voľný pohyb výrobkov pri zlepšení ich výkonnosti v oblasti energetickej účinnosti, čím sa, samozrejme, prispeje k dosiahnutiu cieľov únie, týkajúcich sa posilnenia vnútorného trhu, inovácií, konkurencieschopnosti v rámci EÚ, ochrany životného prostredia a boja proti zmene klímy. Dochádza tiež k vytvoreniu rámca na naplnenie environmentálnych cieľov Európy 20-20. Predložený návrh tiež upravuje nástroje umožňujúce konečnému užívateľovi transparentnú voľbu, či už ide o spotrebiteľa alebo podnikateľský subjekt, čím prispieva k lepšiemu odhadu nákladov prevádzkovania, prípadne k zníženiu nákladov pri používaní energeticky úsporných výrobkov. Napriek zvýšenej administratívnej náročnosti pre výrobcov, ide o povinnosť zabezpečiť výrobky štítkami a informačnými listami, dôjde takto k zlepšeniu podnikateľského prostredia v dôsledku úspory, resp. v dôsledku predvídateľnej spotreby energií. Predložený návrh zákona môže tiež prispieť k rozvoju podnikateľských aktivít v dôsledku lepšej trhovej realizácie environmentálne priaznivých výrobkov, najmä pokiaľ ide o uprednostňovanie týchto výrobkov pri verejnom obstarávaní. V dôsledku navrhovaných zmien sa z dlhodobého hľadiska očakáva úspora verejných zdrojov a lepšie vymáhanie zákonom stanovených požiadaviek na ekodizajn za rešpektovanie zásady spravodlivej hospodárskej súťaže, čo prispieva k zvyšovaniu konkurencieschopnosti ako u malých, tak i u stredných podnikateľov. Návrh zákona nebude mať vplyv na verejné financie a na zamestnanosť, ani na rozpočty obcí a samosprávnych krajov, nezakladá nárok na rozpočet existujúcich štátnych fondov, nemá priamy dopad na životnú úroveň obyvateľstva a má pozitívny dopad na životné prostredie. Napriek povinnosti energetického označenia bude mať pozitívny vplyv aj na tvorbu a rozvoj podnikateľského prostredia, najmä v prípade využívania environmentálne úsporných výrobkov a nových trhov vo väzbe na ciele Európa 20-20. Vážený pán predsedajúci, vážené panie poslankyne, vážení páni poslanci, dovoľujem si vás požiadať o podporu predloženého návrhu zákona. Ďakujem.